L'Eliana es torna a sumar a l'Hora del Planeta
21 de març de 2025

L'Ajuntament de l'Eliana s'ha adherit, un any més, a 'L'Hora del Planeta', la iniciativa mundial promoguda pel World Wild Fund of Nature (WWF) des de l'any 2007, que se celebrarà aquest dissabte 22 de març, amb l'objectiu de promoure la reflexió sobre el canvi climàtic i la pèrdua de biodiversitat.

Un senzill gest que consistirà a apagar les llums de llars, edificis i monuments durant una hora. D'aquesta forma, l'Eliana deixarà a fosques la façana de l'Ajuntament i l'enllumenat públic de la plaça del País Valencià i els carrers del centre: Palacio, Puríssima, Ave María, Crist del Consol i Santa Teresa, entre les 20.30 i les 21.30 hores.

El gran repte: camí a 2030 per davall del 1.5°

La ciència adverteix sobre la necessitat de mantindre l'augment de la temperatura global per davall de 1,5 °C. 2024 ja ha sigut l'any més càlid de la història des que es tenen registres i ja estem en 1.5 °C. Aquest augment de la temperatura global s'ha traduït en fenòmens meteorològics extrems com ara inundacions, onades de calor, i incendis devastadors cada vegada més freqüents. El nostre país ha sigut colpejat dramàticament per aquests fenòmens a l'octubre de l'any passat amb la DANA de València.

Sobren les evidències de la crisi climàtica i en aquest context l'Hora del Planeta brinda l'oportunitat de demostrar la teua preocupació per la degradació ambiental i la necessitat d'actuar de manera URGENT.

Aquest dia, ens recorda que la naturalesa és el nostre sistema de suport vital, que ens brinda tot el que necessitem, des de l'aire que respirem fins a l'aigua que bevem i els aliments que mengem i que hem de defensar-la ara per a salvaguardar la salut del nostre planeta i, al seu torn, la nostra pròpia salut i benestar.